На основу члана 136. став 6. Закона о рударству и геолошким истраживањима („Службени гласник РС”, број 88/11) и члана 42. став 1. Закона о Влади ( „Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС и 72/12),

Влада доноси

У Р Е Д Б У

О ВИСИНИ НАКНАДЕ ЗА КОРИШЋЕЊЕ НЕМЕТАЛИЧНИХ СИРОВИНА ЗА ДОБИЈАЊЕ ГРАЂЕВИНСКОГ МАТЕРИЈАЛА ЗА 2014. ГОДИНУ

Члан 1.

Овом уредбом утврђује се висина накнаде за коришћење неметаличних сировина за добијање грађевинског материјала за 2014. годину.

Члан 2.

Неметаличне минералне сировине за добијање грађевинског материјала у смислу ове уредбе су:

1. техничко - грађевински камен – седиментне и метаморфне стене: кречњак, доломит, доломитисани кречњак, мермерисани кречњак, мермерисани доломит;
2. техничко - грађевински камен - магматске стене: гранит, гранодиорит, трахит, дацит, андезит, андезит - базалт, базалт, дијабаз, амфиболит, габро;
3. архитектонско - грађевински камен: гранит, гранодиорит, базалт, мермер, кречњачка бреча, мермерна бреча, травертин, бигар - сига, мермерни оникс, кречњак;
4. глине и сировине за опекарску и керамичку индустрију: керамичка глина, опекарска глина, лес, ватростална глина, каолинитисани гранит, фелдспат;
5. сировине за цементну индустрију и индустрију креча: лапорац, лапоровити кречњак, кречњак, гипс, све врсте туфова;
6. калцијум - карбонатна сировина као пунило за индустрију боја и лакова, фасадних и термоизолационих материјала: мермер, калцит, доломит, доломитисани кречњак, мермерисани кречњак;
7. кварцни песак и пешчар, грађевински песак и шљунак.

Члан 3.

За коришћење неметаличних минералних сировина за добијање грађевинског материјала, из члана 2. ове уредбе, накнада се утврђује у динарском износу по тони ископане минералне сировине, и то за:

1) Техничко-грађевински камен – седиментне и метаморфне стене:

(1) кречњак 23 динара;

(2) доломит 23 динара;

(3) доломитисани кречњак 23 динара;

1. мермерисани кречњак 23 динара;
2. мермерисани доломит 23 динара.

2) Техничко-грађевински камен - магматске стене:

1. гранит 33 динара;
2. гранодиорит 33 динара;
3. трахит 33 динара;
4. дацит 33 динара;
5. андезит 33 динара;
6. андезит-базалт 33 динара;
7. базалт 33 динара;
8. дијабаз 33 динара;
9. амфиболит 33 динара;
10. габро 33 динара.

3) Архитектонско-грађевински камен:

(1) гранит 56 динара;

(2) гранодиорит 56 динара;

(3) базалт 53 динара;

1. мермер 56 динара;
2. кречњачка бреча 56 динара;
3. мермерна бреча 56 динара;
4. травертин 56 динара;
5. бигар-сига 56 динара;
6. мермерни оникс 56 динара;

(10) кречњак 50 динара.

4) Глине и сировине за опекарску и керамичку индустрију:

(1) керамичка глина 27 динара;

1. опекарска глина 16 динара;
2. лес 16 динара;
3. ватростална глина 22 динара;
4. каолинитисани гранит 27 динара;
5. фелдспат 27 динара.

5) Сировине за цементну индустрију и индустрију креча:

(1) лапорац 33 динара;

(2) лапоровити кречњак 23 динара;

(3) кречњак 23 динара

(4) гипс 22 динара;

(5) све врсте туфова 22 динара.

6) Калцијум-карбонатна сировина као пунило за индустрију боја и лакова, фасадних и термоизолационих материјала:

1. мермер 56 динара;
2. калцит 56 динара;
3. доломит 56 динара;
4. доломитисани кречњак 56 динара;
5. мермерисани кречњак 56 динара.

7) Кварцни песак и пешчар, грађевински песак и шљунак:

1. кварцни песак 27 динара;
2. грађевински песак 19 динара;
3. грађевински шљунак 19 динара;
4. кварцни пешчар 22 динара.

Члан 4.

Ова уредба ступа на снагу наредног дана од дана објављивања у „Службеном гласнику Републике Србије”, а примењиваће се од 1. јануара 2014. године.

Број:

Датум:

В Л А Д А

ПРЕДСЕДНИК

**О Б Р А З Л О Ж Е Њ Е**

1. **Правни основ за доношење уредбе**

Правни основ за доношење Уредбе садржан је у одредбама члана 136. став 6. Закона о рударству и геолошким истраживањима („Службени гласник РС”, број 88/11) којим је одређено да висину накнаде у динарском износу одређеном по тони ископане минералне сировине, за неметаличне сировине за добијање грађевинског материјала одређује Влада, и у члану 42. став 1. Закона о Влади ( „Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС и 72/12), по коме Влада уредбом подробније разрађује однос уређен законом, у складу са сврхом и циљем закона.

1. **Разлози за доношење**

Разлози за доношење ове уредбе састоје су у чињеници да је код одређивања накнаде за коришћење минералних сировина за добијање грађевинског материјала, као минералних сировина које се даље прерађују (лапорац, кречњак, глина, песак, шљунак, техничко-грађевински и архитектонско-грађевински камен и др), потребно утврдити висину накнаде за коришћење минералне сировине према врсти минералне сировине узевши у обзир употребу минералних сировина, тако да висину накнаде у динарском износу одређеном по тони ископане минералне сировине, за неметаличне сировине за добијање грађевинског материјала, одређује Влада у последњем кварталу текуће године за наредну годину, према врсти сировине за добијање грађевинског материјала.

**III. Објашњење основних правних института и појединачних решења**

У складу са чланом 136. став 6. Закона о рударству и геолошким истраживањима („Службени гласник РС”, бр. 88/11) Уредбом о висини накнаде за коришћење неметаличних сировина за добијање грађевинског материјала за 2013. годину („Службени гласник РС”, број 118/12), одређени су динарски износи накнаде за 2013. годину. Уредба је почела да се примењује од 1. јануара 2013. године. Након доношења Уредбе Министарству природних ресурса, рударства и просторног планирања од стране привредних друштава које се баве експлоатацијом сировина за грађевинску индустрију и минералних сировина за добијање грађевинског материјала достављени су захтеви за смањење висине накнаде за коришћење минералних сировина за добијање грађевинског материјала за 2013. годину. Узимајући у обзир да се целокупна привредна активност у 2013. години одвијала у отежаним условима пословања, праћена неликвидношћу привредних субјеката и падом тражње и инвестиција у грађевинарству који се одразио на смањење потражње за минералним сировинама које се користе за добијање грађевинског материјала, Министарство природних ресурса, рударства и просторног планирања дало је предлог Уредбе о изменама Уредбе о висини накнаде за коришћење неметаличних сировина за добијање грађевинског материјала за 2013. годину. Уредба је ступила на снагу 25. августа 2013. година, осмог дана од објављивања у „Службеном гласнику РС”, број 73/13.

Узимајући у обзир да је висина накнаде за коришћење неметаличних минералних сировина за добијање грађевинског материјала у 2013. години већ једном мењана и коригована, предлаже се да за 2014. годину висина накнаде по тони ископане сировине остане на истом нивоу као и у 2013. години.

Индустријска производња у Републици Србији у септембру 2013. године већа је за 13,4% у односу на септембар 2012. године. Посматрано по секторима: сектор Рударство забележио је  раст од 10,4%. Међутим сектор грађевинарства који управо апсорбује ове минералне сировине за добијање грађевинског материјала, у овом периоду забележио је пад од 18,5% . Стога је оцењено да повећање висина накнаде не би допринело позитивном амбијенту опоравка привреде.

У 2014. години очекује се привредни опоравак и пораст главних обележја макроекономских кретња као и агрегатне тражње. Макроекономске  пројекције  за  период  од  2014.  до  2016.  године  указују  на  успорену путању  опоравка. Пројектована стопа раста БДП бруто друштвеног производа за 2014. годину од 2% заснована је, пре свега, на расту извоза и опоравку инвестиционе активности.

С обзиром на изнето, очекује да ће се на претпоставкама повећања обима производње у 2014. години повећати и обим наплате накнаде с обзиром да се она утврђује и наплаћује у динарском износу по тони ископане минералне сировине.

**IV. Процена финансијских средстава потребних за спровођење уредбе**

За спровођење ове уредбе није потребно обезбедити средства у буџету Републике Србије.

**V.  Разлози због којих се предлаже да акт ступи на снагу пре осмог дана од дана објављивања**

С обзиром да висину накнаде одређује Влада у последњем кварталу текуће године за наредну годину, то ради реализације прихода од накнаде за 2014. годину потребно је да акт ступи на снагу пре осмог дана од дана објављивања.